Document ID: 32006D0791

KOMISIJAS LĒMUMS
(2006. gada 7. novembris),
ar ko izveido Gāzes koordinācijas grupas sastāvu
(Dokuments attiecas uz EEZ)
(2006/791/EK)
EIROPAS KOPIENU KOMISIJA,
ņemot vērā Padomes 2004. gada 26. aprīļa Direktīvu 2004/67/EK par pasākumiem, lai nodrošinātu dabasgāzes piegādes drošību (1), un jo īpaši tās 7. panta 2. punktu,
tā kā:
(1)
Ar Direktīvas 2004/67/EK 7. panta 1. punktu ir izveidota Gāzes koordinācijas grupa, lai sekmētu piegādes drošības pasākumu koordināciju. Grupu veido dalībvalstu pārstāvji un attiecīgo nozari un attiecīgos patērētājus pārstāvošas organizācijas.
(2)
Jānosaka konkrēti, kādi pārstāvji veido Gāzes koordinācijas grupu.
(3)
Ņemot vērā noteikumus, kas paredzēti Eiropas Parlamenta un Padomes 2003. gada 26. jūnija Direktīvā 2003/55/EK par kopīgiem noteikumiem attiecībā uz dabasgāzes iekšējo tirgu un par Direktīvas 98/30/EK atcelšanu (2), par reprezentatīviem uzskata šādus nozares pārstāvjus:
-
reprezentatīva Eiropas asociācija, kas apvieno lielo tīklu operatorus, t. i., pārvades sistēmu operatorus Direktīvas 2003/55/EK 2. panta 4. punkta nozīmē,
-
reprezentatīva Eiropas asociācija, kas apvieno gāzes piegādātājus,
-
starptautiska asociācija, kas pārstāv gāzes ražotājus Eiropā.
(4)
Attiecībā uz patērētājiem jāizdala trīs galvenie dabas gāzes patēriņa sektori:
-
rūpnieciskais sektors, kas patērē 35 % no kopējā Eiropas gāzes patēriņa,
-
elektroenerģijas sektors, kas gāzi izmanto kā kurināmo un patērē 22 % no kopējā Eiropas gāzes patēriņa, un
-
mājsaimniecības, kas patērē 39 % no kopējā Eiropas gāzes patēriņa.
(5)
Tāpēc šos sektorus pārstāvošām organizācijām arī jāpiedalās Gāzes koordinācijas grupas sanāksmēs.
(6)
Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom (3) pielikumā, ir jāparedz noteikumi par darba grupas dalībniekiem pieejamās informācijas neizpaušanu.
(7)
Gāzes koordinācijas grupai jāpalīdz veicināt piegādes drošības pasākumu saskaņošanu Kopienas mērogā vispārējas piegāžu pārtraukšanas gadījumos, un tā var izvērtēt pasākumus, kas veikti valsts līmenī, lai risinātu vispārējās piegāžu pārtraukšanas jautājumu, un attiecīgā gadījumā palīdzēt dalībvalstīm tos koordinēt. Turklāt tai regulāri jāapmainās ar informāciju par gāzes piegādes drošību un jāizvērtē aspekti, kas attiecas uz vispārēju piegāžu pārtraukšanu,
IR NOLĒMUSI ŠĀDI.
1. pants
Gāzes koordinācijas grupas sastāvs
1. Katra dalībvalsts var nominēt ne vairāk kā divus pārstāvjus no tās kompetentajām iestādēm.
2. Attiecīgās nozares pārstāvji ir šādi:
-
Gas Infrastructure Europe (GIE),
-
Eurogas,
-
the International Association of the Oil and Gas Producers (OGP).
Katra no šīm organizācijām nominē ne vairāk kā divus pārstāvjus dalībai grupas sanāksmēs.
3. Attiecīgo patērētāju pārstāvji ir šādi:
-
the International Federation of Industrial Energy Consumers (IFIEC Europe),
-
Eurelectric,
-
Bureau Européen des Unions de Consommateurs (BEUC).
Katra no šīm organizācijām nominē ne vairāk kā divus pārstāvjus dalībai grupas sanāksmēs.
4. Gāzes koordinācijas grupas pārstāvjus nominē katrai sanāksmei.
5. Dalībnieku vārdus un uzvārdus apkopo, apstrādā un publicē atbilstīgi Eiropas Parlamenta un Padomes Regulai (EK) Nr. 45/2001 (4).
2. pants
Gāzes koordinācijas grupas uzdevumi
Gāzes koordinācijas grupai ir šādi uzdevumi:
a)
veicināt piegādes drošības pasākumu saskaņošanu Kopienas mērogā, tostarp vispārēja piegāžu pārtraukuma gadījumos;
b)
izvērtēt pasākumus, kas veikti valsts līmenī, lai risinātu vispārējās piegāžu pārtraukšanas jautājumu, un attiecīgā gadījumā palīdzēt dalībvalstīm tos koordinēt.
3. pants
Darbība
1. Gāzes koordinācijas grupas priekšsēdētājs ir Komisijas pārstāvis.
2. Vienojoties ar Komisiju, var izveidot apakšgrupas īpašu jautājumu izskatīšanai atbilstoši grupai noteiktajām pilnvarām. Minētās darba grupas likvidē, tiklīdz ir īstenots uzdevums, kurām tās pilnvarotas.
3. Ja tas ir lietderīgi un/vai nepieciešami, Komisijas pārstāvis var lūgt piedalīties Gāzes koordinācijas grupas vai apakšgrupas darbā ekspertus vai novērotājus, kuriem ir īpaša kompetence kādā darba kārtībā izskatāmā jautājumā.
4. Ja Komisija vai jebkurš cits Gāzes koordinācijas grupas dalībnieks uzskata, ka informācija, kas iegūta, piedaloties grupas vai apakšgrupas darbā, attiecas uz konfidenciāliem jautājumiem, šo informāciju nedrīkst izpaust.
5. Gāzes koordinācijas grupas un tās apakšgrupu sanāksmes parasti notiek Komisijas telpās saskaņā ar Komisijas noteiktām procedūrām un grafiku. Sekretariāta pakalpojumus nodrošina Komisija. Grupas un tās apakšgrupu sanāksmēs var piedalīties citi ieinteresēti Komisijas ierēdņi.
6. Gāzes koordinācijas grupa pieņem savu reglamentu, pamatojoties uz Komisijā pieņemtajiem standarta procedūras noteikumiem.
7. Neskarot šā panta 4. punktu, Komisija internetā attiecīgā Komisijas dienesta tīmekļa vietnē var publicēt Gāzes koordinācijas grupas darba kopsavilkumus, secinājumus, daļējus secinājumus vai darba dokumentus attiecīgā dokumenta oriģinālvalodā.
4. pants
Sanāksmju izdevumi
Komisija atlīdzina Gāzes koordinācijas grupas dalībniekiem, ekspertiem un novērotājiem ceļa izdevumus un attiecīgā gadījumā uzturēšanās izdevumus, kas saistīti ar Gāzes koordinācijas grupas darbību, atbilstīgi Komisijas noteikumiem par kompensācijām ārējiem ekspertiem.
Gāzes koordinācijas grupas dalībniekiem, ekspertiem un novērotājiem netiek maksāta atlīdzība par veiktajiem uzdevumiem.
Sanāksmju izdevumus attiecīgie Komisijas dienesti atlīdzina Gāzes koordinācijas grupai piešķirtā gada budžeta robežās.
Briselē, 2006. gada 7. novembrī

Labels: 3
14